《九月十三日夜偶书》
宋代·李复

林叶纷纷已半凋，阴云不放眼周遭。
稍知风逐青娥动，更觉天腾北海高。
万里无心思假翼，百年多事喜持螯。
山前沙井通幽圃，待得春深弄桔槔。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。